正仲見贈依韻和答
作者：梅堯臣
朝代：宋

paragraphs: 平生好書詩，一意在抱槧。
既無鈌雲劍，身世遭黮黭。
恥游公相門，甘自守恬淡。
妻孥每寒饑，內愧劇剜憯。
時頼二三友，乞米慰窮慘。
雖然情懷惡，亦未廢誦覽。
如負會稽辱，欲雪效嘗膽。
作文持與人，百不得一頷。
聖猶嗜好殊，獨取菖蒲歜。
我愚希六義，將使鬼神感。
譬彼捕長黥，區區只持窨。
青天挂虹霓，踴跂不可擥。
太華五千仞，妄學巨靈撼。
幸且同蛙黽，近樂在井坎。
蒼髮况種種，存非衛髦髧。
吳侯琅玕姿，而來視亂菼。
鳳皇五色毛，曷羨未翅蝻。
染夏有正采，安用此淺黲。
乃知叔度陂，萬頃見澄澹。
孟軻患爲師，薄劣亦何敢。